Tiina Park

**Tiina Park** (neiupõlvenimega **Tiina Alla**, kuni 1991. aastani **Tiina Pork**; sündinud 3. detsembril 1941) on eesti ajakirjanik, tele- ja filmirežissöör ning -produtsent. 

Ta on Eesti kõige pikema ekraanistaažiga teleajakirjanik, ta on töötanud ETV-s aastast  1967. Tema osalusel on valminud üle 1000 telesaate.

## Haridus
Tiina Park on lõpetanud 1967. aastal Tartu Riikliku Ülikooli, kus õppis ajaloo-keeleteaduskonna ajakirjanduse eriharus (diplomitöö "Varjatud kaamera võimalustest televisioonis"), ning 1994. aastal International Policy Institute'i Ameerika Ühendriikides Washingtonis, kus õppis majandussuhteid.

## Töö ja looming
Pärast ülikooli töötas ta aastatel 1967–1990 Eesti Televisioonis, kus oli pool aastat assistent, seejärel noortesaadete ning kunsti- ja kirjandussaadete toimetaja ja režissöör. Ta tegi "Noortestuudio" saateid (tema esimene iseseisvalt tehtud saatelõik läks eetrisse 1968. aastal saatesarjas "Kanal 13"), portreteeris Eesti kunstnikke, ühendas loomesaadetes visuaalkunsti ja muusika (nt saatesarjas "Ateljeekontsert", 1985–1988), tutvustas uusi suundi moekunstis ning aitas ekraanile tuua telelavastusi (sh instseneeris kirjandusteoseid "Tugitooliteatri" jaoks). 

1972. aastal sai ta skandaalseks osutunud noortesaatesarja "Info" toimetajana eetrikeelu "poliitilise ebaküpsuse" pärast. Poliitiliseks ebaküpsuseks loeti selles saatesarjas lääneliku kultuuri, näiteks Frank Zappa ja Franco Zeffirelli loomingu tutvustamist ning Pier Paolo Pasolini filmi "Teoreem", mis oli isegi Itaalias nilbuse ja seksuaalsuse pärast keelu alla pandud, mainimist; poliitkorrektsuse üle valvajatele ei sobinud ka saates kõlanud biitlite muusika. Toimetaja Tiina Pork degradeeriti karistuseks ETV režissööri abiks.

1987. ja 1988. aastal tellis Nõukogude Liidu Kesktelevisioon ETV-lt ülevaatesaateid Tallinnas toimunud üleliidulistest moepäevadest, neid saateid juhtis Tiina Pork.

1990. aastal kolis ta abikaasa töö tõttu Ameerika Ühendriikidesse, kus töötas raadiojaama Ameerika Hääl toimetajana. Tema põhiülesanne oli tõlkida uudiseid ja neid eetris ette lugeda. Raadiotöö kõrvalt tegutses ta giidina ning õpetas Eestisse tööle tulla plaanivatele diplomaatidele eesti keelt. Tiina Pargil õnnestus ka Washingtoni kaabeltelevisioonikanali Channel paaris pooletunnises saates Eestit ja oma televisioonitööd tutvustada. Fairfax Countys asuvas stuudiokompleksis sai ta tutvuda tolle aja moodsa televisioonitehnikaga ja õppis selgeks videomontaaži.

Eestisse naasnud, töötas Tiina Park pärast abikaasa surma lisaks ETV-s saadete tegemisele telekanalis Kanal 2 saatejuhi ja toimetajana (1994–1999). Tol perioodil tegi ta rohkesti saateid ameerikalikust glamuurist: Miss Santa Barbara valimistest, Santa Barbara tähtede vastuvõttudest jne.

Aastatel 1994–1996 tegi ta ETV-s naistele mõeldud saatesarja "Stuudio 4" ja 1997. aastal juhtis pühapäevahommikust meelelahutussaadet "Hommiku TV", 1999–2000 oli lastesaatesarja "O.N.U. ja Raivo" (mille peategelased olid Harry Kõrvits ja Raivo Järvi) režissöör. 

Aastatel 2008–2009 tegi ta autori ja saatejuhina ETV-s tervisesaatesarja "Retseptita", kus mitme valdkonna asjatundjad andsid nõu, kuidas elada õnnelikult ja tervena – ilma arstiretsepte vajamata. Igas saates käsitleti ka mõne konkreetse terviseprobleemiga inimese juhtumit.
 
Ta on nii isikliku eeskujuga kui ka telesaadetes propageerinud naiselikkust, head füüsilist vormi ja sealhulgas aeroobikaga tegelemist ning kuulunud nende valdkondade asjatundjana aeroobika-, moe- ja iludusvõistluste žüriidesse. Ilu ja tervislikkuse teemade kõrval käsitles ta oma saadetes ka naiste õigusi ja kohta ühiskonnas. Näiteks kajastas ta 1995. aasta septembris toimunud ülemaailmset ÜRO naiste konverentsi Pekingis, kust muu hulgas edastas mõtlemapanevat statistikat: "Naised, kes moodustavad poole maailma elanikkonnast, teevad ära kaks kolmandikku kogu maailma tööst, teenivad 10% palgast ja omavad 1% varandusest."

Ta on olnud Bakalaureuse Erakooli, Akadeemia Nord ja Audentese Erakooli meediaõppejõud. 

2018. aasta mais valiti ta Ajakirjanike Liidu esindajana Eesti Kultuuri Koja eestseisusse.

### Free Studio
1996. aastal asutas ta oma produktsiooniettevõtte Free Studio, mille kaudu toodab saateid mitmele Eesti telekanalile (nt ETV, Kanal 2, TV 3). 2000. aastast on ta spetsialiseerunud reisisaadete tegemisele, kuid on teinud ka tervisesaateid (nt "Teie terviseks!", TV3; "Ole terve!", Kanal 2, ja "Retseptita", ETV). 

#### "Julge muutuda"
Tiina Pargi algatusel hakati 2006. aastal Eestis tegema heategevuslikke muutumissaateid: TV3 tõsielusarja "Julge muutuda", mille käigus anti kuuele inimesele võimalus lasta korrastada selliseid iluvigu, mis olid seni pärssinud nende enesehinnangut ja -väärikust ega lasknud säravalt naeratada või hea rühiga kõndida. Saatesarja iluspetsialistide meeskonda kuulus ilukirurge, hambaarste, stiliste, juuksureid ja teisi asjatundjaid, kes korrigeerisid lõtvunud rindu või silmalauge või liiga sügavaid näokortse, tegid rasvaimu, parandasid hambumust, paigaldasid hambaproteese, õpetasid sihipäraselt treenima, andsid uut elujõudu kehvas seisukorras juustele või aitasid valida kehakujuga paremini sobiva uue riietusstiili. 

Saatesarja tegijatele laekus 550 kandideerimisavaldust, esimesel hooajal läks eetrisse kuus saadet. Tiina Park oli selle saatesarja stsenarist, režissöör ja produtsent.

### Reisisaatesarjad
* "C'est la vie" (1999–2000, ETV)
* "Päikesepüüdja" (2004–2005, TV3)
* "Minemine" (2005–2007, ETV)
* "Normanni vallutused" (2008, ETV)
* "Reisile minuga" (2009–2020, 230 saadet, ETV)
* "Reisile meiega" (2013, Kanal 2)
* "Tere, maailm!" (2021–2022, Telia TV / Inspira)
* "Kaugele siit" (2022–2023, Kanal 2)
* "Süda kohvris" (2024, TV3)
* "Maailm ja mõnda" (2025, ETV)

### Filmid
* 1970 "Ahvatluste tund" (muusikafilm, režissöör Elmo Lööve) – näitleja: Neiu iludusvõistlusel
* 1975 "Aeg maha!" (telemängufilm, režissöörid Tõnis Kask ja Ben Drui) – näitleja: Sünnipäevakülaline
* 1978 "Kunstinädal 1978" (dokumentaalfilm) – režissöör, stsenarist
* 1979 "Enn Põldroos" (dokumentaalfilm) – režissöör, stsenarist
* 1981 "Leesi Erm" (dokumentaalfilm) – režissöör, stsenarist
* 1982 "Põlemine" (dokumentaalfilm) – režissöör, stsenarist
* 1983 "Kaasautorid" (dokumentaalfilm) – režissöör, stsenarist
* 1984 "Merepäevad" (dokumentaalfilm) – režissöör, stsenarist
* 1985 "Elurõõm" (muusikafilm) – režissöör, reporter	
* 1987 "Suurim näitus" (dokumentaalfilm) – režissöör, stsenarist
* 2002 "Sajandi professor" (dokumentaalfilm) – režissöör, produtsent
* 2008 "Pimedad aknad" (telemängufilm, režissöör Tõnis Kask) – näitleja: Saksa sõdur

#### Keelatud kohtades filmimine
Keelatud kohtades filmimise eest on teda reisisaadete tegemise käigus Marokos, Liibanonis ja Rio de Janeiros ka vahistatud ning võttepaigalt käeraudades kinnipidamiskohta toimetatud. Tiina Park on seda kommenteerinud nii: "Eriti ei tohi filmida politsei soolaputkas või siis kohvikus, kus istuvad prostituudid. Kui ma teeks aga ainult seda, mis on lubatud, poleks ühtegi huvitavat saadet." 

### Elulooraamat
Tiina Park on kirjutanud koos Hille Karmiga elulooraamatu "Tiina Park. Naine teiselt planeedilt" (Ajakirjade Kirjastus, 2014). Eesti Pimedate Raamatukogu tegi sellest audiovariandi CD-l, mis ilmus 2021. aastal. 

#### Kuulsuse tähetunnid
* 1967. aastal sattus Tiina Alla üliõpilasena Nõukogude Liidu ühe suurema ajakirja Ogonjok kaanetüdrukuks. Ajakirja trükiarv oli kaks miljonit, austajatelt saabus talle pärast seda rohkem kui kaheksa kilo jagu kirju. Tiina Park on tunnistanud, et kõiki neid kirju ta läbi lugeda ei suutnud.
* 1986. aastal korraldas Raissa Gorbatšova esimest korda Nõukogude Liidus maailmakuulsa moelooja Yves Saint Laurenti näituse. Juhtus nii, et ETV-d esindanud Tiina Pargil õnnestus Moskvas toimunud pressikonverentsil Yves Saint Laurentilt intervjuu saada, NSV Liidu Kesktelevisioonil aga mitte. See eksklusiivintervjuu on ERR-i arhiivis säilinud.

## Tunnustus
* 2017 – Horvaatia turismiameti auhind Golden Pen Horvaatiat kajastanud reisisaadete eest
* 2023 – Viimsi valla ettevõtlike daamide assotsiatsiooni auhind "Viimsi aasta naine"

### Festivaliauhinnad
* 2001 – Jaltas toimunud rahvusvahelise tele-filmifoorumi Together eripreemia parima ajakirjandusliku töö eest välismaal (reisisaatesarjas "C'est la vie" Mauritiuse saart käsitlenud saate eest)
* 2002 – Jaltas toimunud rahvusvahelise tele-filmifoorumi Together auhind (dokumentaalfilmi "Sajandi professor" eest)
* 2004 – Moskva dokumentaalfilmifestivali auhind Hawaiid käsitleva filmi eest
* 2011 – Karlovy Vary reisifilmifestivali eripreemia Hispaaniat käsitleva filmi eest
* 2019 – World Media festivali Intermedia-Globe Silver Award (reisisaate "Lanzarote, põlev saar" eest)

## Isiklikku
Ta abiellus 1975. aastal filosoofi ja politoloogi Andrus Pargiga (1949–1994, sündinud Pork); abikaasa suri 44-aastaselt tervisejooksu ajal saadud infarkti. 1998. aastal asutas Tiina Park Tartu Ülikooli Sihtasutuse juurde abikaasa mälestuseks fondi, kust makstava stipendiumiga tunnustatakse filosoofia- ja sotsiaalteaduskonna silmapaistvaid üliõpilasi nende õppe- ja uurimistegevuse eest.

Nende poeg Indrek Park suri 2011. aastal, tütar Kristiina Sillaste on lasteaiadirektor.

Ta on lasknud teha mitu iluoperatsiooni.

Eesti Ekspressi andmetel sõitis 82-aastane Tiina Park sõiduautot juhtides 24. veebruaril 2024 Viimsis otsa ülekäigurajal sõiduteed ületavale inimesele, kes sai pikemat haiglaravi vajavaid kehavigastusi. 2025. aasta kevadel mõisteti Pargile õnnetuse põhjustamise eest aasta ja seitsme kuu pikkune tingimisi vangistus (kaheaastase katseajaga).

## Viited

## Välislingid
* Kaidor Kahar. Tiina Park: mu elu pole olnud lilleline põld, kus koos liblikatega hõljuda ERR Eeter / "Pealtnägija", 1. detsember 2021
* Tiina Park 80 | Galerii legendaarse teletähe aastatest ERR-is ERR Eeter, 3. detsember 2021
* Anna-Maria Veidemann-Makko. Legend on tagasi! Tiina Park naaseb reisisaatega ekraanile: seikleme hullumeelses Kagu-Aasias Õhtuleht, 15. aprill 2025